অভিজিৎ মজুমদার, নীলাদ্রি বিশ্বাসদের তত্বাবধানে তখন দাবার পাটিগণিত শেখা চলছে। অ্যালেখিন চেস ক্লাবের গুডরিক চেজ অ্যাকাডেমি থেকে দাবার বীজগণিত, জ্যামিতি, পরিমিতি, ত্রিকোনমিতি থেকে ম্যাট্রিক্স শেখা দীপ্তায়নের। দাবার গানিতিক পাঠ নিতে নিতেই ২০০৭ এ জাতীয় চ্যাম্পিয়ন। ২০০৮ এ তেহরান আর ২০০৯ এ দিল্লিতে ইয়ুথ চেস চ্যাম্পিয়নশিপে চ্যাম্পিয়ন হয়ে সকলের নজরে তখন ক্ষুদে দাবাড়ু দীপ্তায়ন৷ ২০১২ তে ইন্টারন্যাশনাল মাস্টার হওয়ার পরেই দীপ্তায়নের সামনে তখন গ্র্যান্ডমাস্টার হওয়ার হাতছানি। হাতছানি নয়, বলা ভাল স্বপ্ন দেখা শুরু। স্কুলের পড়ার সঙ্গে সমান তালে তাল রেখে প্রথমে প্রয়াত শঙ্কর রায় ও পরে ইন্টারন্যাশনাল মাস্টার রক্তিম বন্দ্যোপাধ্যায়ের তালিমে এগিয়ে চলল দীপ্তায়ন।২০১৩ তে দুবাইয়ে গ্র্যান্ড মাস্টারের প্রথম নর্ম সহজে পার করলেও দ্বিতীয় ও তৃতীয় নর্ম পেতে একটু সময় লেগে গেল। দীপ্তায়ন নিজেই বলছিল, ‘‘অনেক আগেই গ্র্যান্ডমাস্টার হওয়া উচিত ছিল। কিন্তু ছোটখাট ভুলের জন্য সেটা হচ্ছিল না।২০১৪তে বেশ কয়েকটা নর্ম পাওয়ার সুযোগ ফস্কেছিলাম। তারপর উচ্চ মাধ্যমিক পরীক্ষার জন্য সে ভাবে মন দিতে পারিনি দাবায়।’’ তাই তো উচ্চমাধ্যমিক পরীক্ষার পর সাত দিনের প্রস্তুতি নিয়েই ভিয়েতনামে সাউথ ইস্ট এশিয়ার সবচেয়ে কঠিন টুর্নামেন্টে কঠিন পরীক্ষায় অবতীর্ন হয় দীপ্তায়ন। সাফল্যের সেই মুহূর্তে বাবা-মা র সঙ্গ খুব মিস করেছে। কথাগুলো বলার সময় দীপ্তায়নের উজ্জ্বল চোখ বলে দিচ্ছিল আরও অনেক কথা।